b'\n_START_ARTICLE_\nDanny Higginbotham\n_START_PARAGRAPH_\nDaniel John "Danny" Higginbotham (s. 29. joulukuuta 1978 Manchester) on englantilainen seuratasolla uransa p\xc3\xa4\xc3\xa4tt\xc3\xa4nyt jalkapalloilija. Vasenjalkaisen Higginbothamin pelipaikka on keskuspuolustaja. H\xc3\xa4n on 185 senttimetri\xc3\xa4 pitk\xc3\xa4. Vaikka h\xc3\xa4n ei pelaa en\xc3\xa4\xc3\xa4 seuratasolla, h\xc3\xa4n kuuluu silti Gibraltarin jalkapallomaajoukkueeseen.\n_START_SECTION_\nUra\n_START_PARAGRAPH_\nHigginbotham on Manchester Unitedin kasvatti. Vuosina 1997-2000 h\xc3\xa4n pelasi liigassa seuran joukkueessa vain nelj\xc3\xa4 ottelua ja vietti vuodet 1998-1999 lainassa Unitedin belgialaisessa yhteisty\xc3\xb6seurassa Royal Antwerp FC:ss\xc3\xa4. H\xc3\xa4n siirtyi vuonna 2000 Valioliigan Derby Countyyn. H\xc3\xa4n pelasi seurassa kolme kautta, joista kaksi ensimm\xc3\xa4ist\xc3\xa4 Valioliigassa ja viimeisen Mestaruussarjassa. Tammikuussa 2003 h\xc3\xa4n siirtyi Southampton FC:hen, joka pelasi tuolloin Valioliigassa. Southamptonia Higginbotham edusti nelj\xc3\xa4 kautta, joista viimeinen kului j\xc3\xa4lleen Mestaruussarjassa. Kes\xc3\xa4kuussa 2006 Higginbotham siirtyi Mestaruussarjan Stoke Cityyn. H\xc3\xa4n pelasi seuran jokaisen pelin sarjassa ja siirtyi vasta kauden j\xc3\xa4lkeen Valioliiga-seura Sunderland AFC:n joukkueeseen. Sunderlandiakin Higginbotham edusti vain kauden, ennen kuin palasi kes\xc3\xa4ll\xc3\xa4 2008 takaisin Valioliigaan nousseeseen Stokeen. Stokea h\xc3\xa4n edusti vuoteen 2013 asti, mutta k\xc3\xa4vi v\xc3\xa4lil\xc3\xa4 lainassa Nottingham Forestissa ja Ipswich Townissa. Tammikuussa 2013 Higginbotham siirtyi Stokesta Ykk\xc3\xb6sliigan Sheffield Unitediin, jossa h\xc3\xa4n pelasi kauden loppuun. Seurajoukkueuransa viimeisen kauden Higginbotham vietti sek\xc3\xa4 Chester FC:ss\xc3\xa4 ett\xc3\xa4 Altrincham FC:ss\xc3\xa4, kunnes ilmoitti uransa p\xc3\xa4\xc3\xa4ttymisest\xc3\xa4 tammikuussa 2014._NEWLINE_Englantilainen Higginbotham sai luvan edustaa maajoukkuetasolla UEFA-j\xc3\xa4senyyden vuonna 2013 saanutta Gibraltaria iso\xc3\xa4itins\xc3\xa4 kautta. Ensimm\xc3\xa4isen kerran h\xc3\xa4n pelasi Gibraltarin jalkapallomaajoukkueessa marraskuussa 2013 Gibraltarin ensimm\xc3\xa4isess\xc3\xa4 virallisessa ottelussa Slovakiaa vastaan. H\xc3\xa4net valittiin peliss\xc3\xa4 ottelun parhaaksi pelaajaksi.'